বিনোদন ডেস্ক : ঢাকা ও কলকাতা দুই বাংলাতেই বেশ জনপ্রিয় হয়ে উঠেছেন চিত্রনায়িকা নুসরাত ফারিয়া। ওপার বাংলার জিতের সাথে পরপর কয়েকটি ছবি করে কলকাতাতেও বেশ জনপ্রিয় তিনি। হালের এ চিত্রনায়িকা এবার আসছেন নতুনরূপে। উপস্থাপক, অভিনেত্রীর বাইরেও তিনি একজন গায়িকা। সম্প্রতি নিজ কণ্ঠে গান গেয়েছেন এ চিত্রনায়িকা। গানের শিরোনাম ‘পটাকা’। রকিব রাহুলের কথায় গানটির সুর ও সংগীতায়োজন করেছেন প্রীতম হাসান। গেলো ১৮ ও ১৯ মার্চ ভারতের মুম্বাইয়ে ফোগা এলাকায় দুই দিন ভিডিওটির শুট হয়। সেখানে বলিউড সিনেমার অনেক শুটিং করা হয় তাই বড় পরিসরে কাজ করার যাবতীয় ব্যবস্থাও রয়েছে। ভিডিওটি পরিচালনা করেছেন বাবা যাদব। নুসরাত ফারিয়া বলেন, ‘গানটি কোনো সিনেমার জন্য নয়, তবে সিনেমার আদলেই ভিডিওটি নির্মাণ করা হয়েছে।’ তিনি আরো বলেন, ‘আমার কাছে এই গানটির শুটের অভিজ্ঞতা একটু অন্যরকম। প্রায় সাত কেজি ওজনের প্যান্ট পরে পুরো এক দিন শুটিং করতে হয়েছে আমাকে। এত ভারী পোশাক পরে কাজ করতে খুব কষ্ট হয়েছে।’ আগামী এপ্রিল মাসের মাঝামাঝিতে গানটির অডিও-ভিডিও একসঙ্গে ইউটিউব চ্যানেলে অবমুক্ত করা হবে বলে জানা যায়।